CELEX: 22008D0951
Language: sk
Date: 2008-11-18 00:00:00
Title: 2008/951/ES: Rozhodnutie Rady ministrov AKT – ES č. 2/2008 z  18. novembra 2008 o pridelení zdrojov Somálsku z 10. Európskeho rozvojového fondu

17.12.2008   
            
            
               SK
            
            
               Úradný vestník Európskej únie
            
            
               L 338/53
            
         
      ROZHODNUTIE RADY MINISTROV AKT – ES č. 2/2008
   z 18. novembra 2008
   o pridelení zdrojov Somálsku z 10. Európskeho rozvojového fondu
   (2008/951/ES)
   RADA MINISTROV AKT – ES,
   so zreteľom na Dohodu o partnerstve AKT – ES podpísanú v Cotonou 23. júna 2000 a revidovanú v Luxemburgu 25. júna 2005 (1), a najmä na jej článok 93 ods. 6,
   keďže:
   
               (1)
            
            
               Rozhodnutím Rady ministrov AKT – ES č. 3/2001 (2) bola z 8. a 9. Európskeho rozvojového fondu (ďalej len „ERF“) v súlade s článkom 93 ods. 6 dohody o partnerstve AKT – ES pridelená na obdobie do konca roka 2007 suma 149 miliónov EUR na spoluprácu so Somálskom pri financovaní rozvoja. Uvedené ustanovenie umožňuje Rade ministrov AKT – ES rozhodnúť o poskytnutí osobitnej pomoci štátom AKT – stranám predchádzajúcich dohovorov AKT – ES, ktoré za absencie bežne ustanovených vládnych inštitúcií neboli schopné podpísať alebo ratifikovať dohodu o partnerstve AKT – ES.
            
         
               (2)
            
            
               Rozhodnutím Rady ministrov AKT – ES č. 3/2007 (3) z 25. mája 2007, ktorým sa mení a dopĺňa rozhodnutie č. 3/2001, sa tento prídel prostriedkov Somálsku zvýšil o 36 144 798 EUR vyčlenených z 9. ERF.
            
         
               (3)
            
            
               Revidovaná dohoda o partnerstve AKT – ES a viacročný finančný rámec na obdobie rokov 2008 – 2013 obsiahnutý v jej prílohe Ib (4) nadobudli platnosť 1. júla 2008. Článok 93 ods. 6 uvedenej dohody sa stále vzťahuje na Somálsko.
            
         
               (4)
            
            
               Na zabezpečenie toho, že sa obyvateľom Somálska bude poskytovať podpora aj naďalej, je na tento účel vhodné prideliť zdroje z 10. ERF na obdobie rokov 2008 – 2013.
            
         
               (5)
            
            
               Somálsku by sa mali z 10. ERF prideliť porovnateľné zdroje, ako sa pridelili krajinám zo skupiny AKT, ktoré ratifikovali dohodu o partnerstve AKT – ES. Ak by Somálsko bolo zaradené do modelu prideľovania prostriedkov na pomoc v rámci 10. ERF, ktorý je založený na potrebách a výkonnosti v zmysle vymedzenia týchto kritérií v článku 3 prílohy IV k dohode o partnerstve AKT – ES, bola by pridelená suma 212 miliónov EUR na pokrytie makroekonomickej podpory, odvetvových politík, programov a projektov na podporu ústredných alebo okrajových oblastí pomoci Spoločenstva a suma 3,8 milióna EUR na pokrytie nepredvídaných potrieb vymedzených v tom istom článku. Preto by sa mali na účely osobitnej pomoci poskytnúť rovnaké sumy.
            
         
               (6)
            
            
               Rada ministrov AKT – ES 25. mája 2007 rozhodla, že na Výbor veľvyslancov AKT – ES prenesie svoju právomoc dokončiť práce na revízii osobitnej pomoci Somálsku z 10. ERF,
            
         ROZHODLA TAKTO:
   Článok 1
   1.   V súlade s článkom 93 ods. 6 dohody o partnerstve AKT – ES sa z rezervy desiateho Európskeho rozvojového fondu na vnútroštátnu a regionálnu spoluprácu poskytne na účely osobitnej pomoci v prospech Somálska suma 215,8 milióna EUR. Z toho sa:
   
               a)
            
            
               212 miliónov EUR použije na budovanie inštitúcií a činnosti zamerané na hospodársky a sociálny rozvoj, pričom sa osobitne zohľadnia potreby najzraniteľnejších skupín obyvateľstva. Tieto prostriedky sa programujú na základe stratégie osobitnej pomoci;
            
         
               b)
            
            
               3,8 milióna EUR použije na pokrytie nepredvídaných potrieb, akou je núdzová pomoc, v prípade, ak takáto podpora nemôže byť financovaná z rozpočtu EÚ.
            
         2.   V súlade s článkom 4 ods. 5 prílohy IV k dohode o partnerstve AKT – ES plní v súvislosti s programovaním a vykonávaním týchto pridelených prostriedkov funkcie vnútroštátneho povoľujúceho úradníka Komisia.
   Článok 2
   Európska komisia sa vyzýva, aby prijala opatrenia potrebné na uplatňovanie tohto rozhodnutia.
   Článok 3
   Toto rozhodnutie nadobúda účinnosť dňom jeho prijatia.
   
      V Bruseli 18. novembra 2008
      
         
            Za Radu ministrov AKT – ES
         
         
            predseda Výboru veľvyslancov AKT – ES
         
         P. SELLAL
         
      
   
   
      (1)  Ú. v. EÚ L 209, 11.8.2005, s. 27.
   
      (2)  Ú. v. ES L 56, 27.2.2002, s. 23.
   
      (3)  Ú. v. EÚ L 175, 5.7.2007, s. 36.
   
      (4)  Ú. v. EÚ L 247, 9.9.2006, s. 22.